زھیرانی زارہ
بیا کجائے! منی سچکانیں ھیال ءِ اوتاگ
 چم کدی بنت تئی ارمانی ئیں دیدءِ مھرم
 ارس ءُ اولمب بیت پہ من اے زھیرانی ھتم
 من پہ چوشی شپی پاساں گوں رگاماں پیڑیں
 روچ آسانی، ءُ “رولہ” چو منی انگریں زرد
 من چو بے سار ءُ گنوک ءَ گوں ھیالاں جیڑیں
 شے مریدے من نہ اوں، مکہ ءِ دربند ءِ کپور
 جام دُرّک من نہ اوں، دْرین من ءَ ھال نہ دنت
 مست ءُ شیداؤں چو مست ءَ بلے تئی مھزب ءُ نشک
 ھانی. ءُ سمی ءُ سنگین ءِ وڑءَ یات نہ انت
 تو منی دوش ئیں واب ئے کہ شمشتگ مرچی
 یا گش ئے رپتگیں زندءِ تو منی ھمرا ہ ئے
 یاکہ مھر ءِ ھما گال ئے ، کہ دل ءَ کیت ءُ نئیت
 چو سمین ءِ گلیں زیمل ،ماں دناں بیگْواہ ئے
 شپ چراگ ئے کہ شپاں شھم بہ دنت،گار بہ بیت
 چو گروک ئے کہ نزاناں ماں کجام بند ءَ، انت
 ھما. نوک ئے ، کہ درا اِنت، ودی بوت نہ کنت
 یا ھما بام ، کہ بے جمرءُ ھور ءَ چیر اِنت
 تو چو ملا ءِ یکین ئے کہ نزانت وت چون اِنت
 یاکہ ، ھاوند، ءِ ودار ئے کہ ،کدی پیلو بیت
 یاکہ چو آکش ءِ ارس ئے کہ دل بیت ءُ رچ ایت
 بیا کجائے! منی آزردیں نسیب ءِ او گواش
 چم کدی بنت تئی ارمانی ئیں دید ءِ مھرم
 ارس بنت چم چوں مانشانتگیں ساھگ ماں سر ءَ
 لھڑ بیت دل چو گم ءِگْواتگریں آسے ماں جھاں
 ھچ نزاناں کہ کجا انت منی منزل، منی راہ
 گارءُ گمساراں مں امروز ءِ تلارانی زھاں
 کد پہ کیپاں اے گم آماچیں دل ءَ سھڑیناں
 کد اَمّلاں مں پہ تئی تنگویں دْروشم بہ زرّاں
 پہ کمار چمی ئیں کاڑانی شپاریں بیکاں
 پہ کھیب لھری ئیں شارانی ابیریں گْواتاں
 بیا کجائے! منی سچکانیں ھیال ءِ اوتاگ
 بیا کجائے! منی آزردیں نسیب ءِ اوگواش
 چم کدی بنت تئی ارمانی ئیں دید ءِ مھرم
گوں غفور درمُلکی ءِ منہ واری ءَ